इसमें कोई संदेह नहीं कि सामंतवाद के अभ्युदयकाल में मानव ने मानव के विरुद्ध जो अत्याचार किए उनमें धर्म, जाति और लिंग भेद के नाम पर लोगों का मनमाना शोषण व दमन हुआ। उस काल में जहां एक वर्ग गहरी विलासिता में डूबा रहा वहीं परलोक का भय दिखा कर अधिकारवंचितों को मानव जीवन के सहज व प्राकृतिक सुखों से भी विमुख करने की कई चालाक कोशिशें की गईं। दैहिक आकर्षण व सहज यौन संबंधों को इतना अपवित्र व त्याज्य बताया जाने लगा कि भौतिक आवश्यकताओं व यौन सुख के प्रति एक स्वस्थ भाव का स्थान धीरे-धीरे एक कुंठापूर्ण व परलोकवादी संस्कृति लेने लगी। यौन प्रक्रिया में अपवित्रता व अपराध भाव के आरोपण से पति-पत्नी संबंधों में भी एक प्रकार की जड़ता, रूखेपन व नपुंसकता का प्रवेश होने लगा। किन्तु मानव देह के सहज धर्म को इस प्रकार की चालाकियों से बदल पाना किसी के लिए संभव नहीं था और इसीलिए इन अप्राकृतिक नियमों व मान्यताओं के प्रति विद्रोह स्वाभाविक था। फ्रांस या रूस की राज्य क्रांतियों या उपनिवेशों में साम्राज्यवादी शासकों के विरुद्ध किया जाने वाला संघर्ष भी दमन के प्रति उसी वैचारिक प्रतिक्रिया का एक हिस्सा थे जिसने पश्चिम में फ्रायड जैसे क्रांतिकारी यौन विचारकों को जन्म दिया।